3000 soldater i sikkerhetskø
MMS/SMS: 2200 E-post: 2200@vg.no Tlf: 22 00 00 00* En sikkerhetsklarering er en avgjørelse om at en person kan få tilgang til sikkerhetsgradert informasjon, for eksempel i Forsvaret eller et departement. * Klareringen deles normalt inn i de ulike graderingene konfidensielt, hemmelig og strengt hemmelig. For NATO gjelder egne graderinger (NATO confidential/secret/cosmic top secret). * For å få klarering for strengt hemmelig og cosmic top secret, blir det innhentet opplysninger for hovedpersonen og alle nærstående personer. * For klarering for hemmelig innhentes det opplysninger for hovedpersonen og nåværende ektefelle/samboer. * For klarering for konfidensielt innhentes det opplysninger kun for hovedpersonen. I særlige tilfeller kan nærstående personer undersøkes på alle klareringsnivå. * En sikkerhetsklarering er normalt gyldig i fem år. Kilde: Forsvaret/NSM - Det er et voksende problem at klareringene tar for lang tid, sier Eivind Røvde Solberg, Forsvarets hovedverneombud, til VG. Hvert år foretar Forsvarets Sikkerhetsavdeling (FSA) mellom 17.000 og 20.000 sikkerhetsklareringer. De fleste er vernepliktige på vei inn til førstegangstjeneste. Men køen av dem som venter på den nødvendige sikkerhetsklareringen er nå så lang at det skaper stor frustrasjon i Forsvaret. VG vet at flere hundre vernepliktige soldater som skal i operativ tjeneste om få uker fortsatt står uten sikkerhetsklareringen de trenger for å begynne i tjenesten. - Dette er dessverre en problemstilling vi er borti hver eneste dag, sier landstillitsvalg Eirik Østby i Tillitsmannsordningen i Forsvaret. Han forteller at flere vernepliktige ikke får tatt nødvendige kurs fordi klareringen tar for lang tid. - Det er selvfølgelig synd for den enkelte som ikke får begynt i stillingen. Men for Forsvaret er dette kritisk. Det fører til at flere avdelinger sliter med underbemanning. Og det fører til at andre soldater må jobbe dobbelt, sier Østby.Problemet gjelder ikke bare de vernepliktige soldatene. Alle ansatte i Forsvaret må gjennom en såkalt re-klarering med noen års mellomrom. Også de havner i den stadig voksende klareringskøen. - Det finnes eksempler på at folk er blitt nektet tilgang til sine arbeidsoppgaver, eller i verste fall opplevd at nøkkelkortet til arbeidsplassen ikke virker fordi re-klareringen kommer for sent, sier Solberg. - For ett år siden tok det om lag tre måneder fra man leverte papirene og til re-klareringen var på plass. Nå opererer FSA med om lag seks måneders behandlingstid, og det virker som om køen vokser videre, legger han til. I forrige uke avslørte Klassekampen at Forsvaret hadde innført en ny praksis: Alle vernepliktige med foreldre fra land som Norge ikke har sikkerhetssamarbeid med, ble «fritatt» fra førstegangstjeneste, og dermed ikke sikkerhetsklarert. Mange vernepliktige opplevdeavslagsbrevet fra Forsvaret som opprørende og frustrerende, og som direkte diskriminering av enkeltgrupper.Etter medieoppslagene grep forsvarsminister Ine Eriksen Søreide (H) inn og opphevet Vernepliktsverkets nye instruks. «Vernepliktige skal ikke behandles ut fra hvilken gruppe de tilhører. Alle skal få en individuell vurdering», sa forsvarsministeren til VG mandag ettermiddag. Men i den opphetede debatten forsvant det egentlige problemet, saken som lå til grunn for det noe mislykkede forsøket på å få ned køen: Klareringsmyndigheten i Forsvaret drukner i arbeid. - FSA har til enhver tid om lag 3000 klareringssaker til behandling, sier oberst Dag Rist Aamoth, pressetalsmann i Forsvaret, til VG. - Av ulike årsaker kan enkelte saker ta svært lang tid. Det er spesielt krevende for FSA å få unna sakene mellom andre-sesjonen og innkalling til førstegangstjenesten. En arbeidsgruppe skal derfor se på håndteringen av klareringssakene nå, sier Aamoth.Både tillitsmannsordningen, hovedverneombudet og de ansattes organisasjoner har tatt den fortvilte situasjonen opp med Forsvarsdepartementet (FD). - Vi mener at kapasiteten hos FSA og Nasjonal sikkerhetsmyndighet (NSM) må bli bedre, at klareringen må starte tidligere og at hele prosessen må bli mer effektiv, sier Østby. Det samme mener Norges Offisersforbund (NOF). - FSA har altfor dårlig kapasitet. Verst er det for dem som av ulike grunner blir nektet klarering, og som blir stående uten arbeidsoppgaver fordi klagebehandlingen tar uendelig lang tid, sier Torbjørn Bongo, nestleder i NOF. Ifølge sikkerhetsloven trenger Forsvaret ikke å begrunne et avslag på sikkerhetsklarering, eller når noen nektes ny klarering. - Mange opplever at de blir rettsløse hvis klareringen ikke blir fornyet. Men ofte viser det seg at avslaget er begrunnet i misforståelser eller feilaktige opplysninger, sier Bongo.
3000 soldater, offiserer og ansatte står i kø og venter på sikkerhetsklarering i Forsvaret. Flere har blitt nektet adgang til sin egen arbeidsplass fordi de ikke har fått klareringen i tide.